जयकांत मिश्र (19. 11. 1922 - 03. 02. 2009) केर पर्याय मात्र जयकांत मिश्र भ' सकैत छथि । मूलतः मधुबनी जिलाक गजहरा गामक निवासी महोपाध्याय उमेश मिश्रक एहि जेठ बालकक जन्म काशी(बनारस) मे भेल छलन्हि । कर्मभूमि प्रयाग (इलाहबाद) छलन्हि आ इलाहाबाद विश्वविद्यालय मे प्रोफेसर अंग्रेजीक छलाह । तथापि मैथिली आ मिथिलाक लेल हुनकर अनुराग आ अनवरत संघर्ष सदति आदर्श रहत । मैथिली भाषा आ मैथिलक उत्थान लेल कएल गेल हुनक प्रयत्न अनुकरणीय छन्हि । मैथिली साहित्यक इतिहास पर कयल गेल जयकांत बाबूक काज एकटा आवश्यक महत्वपूर्ण दस्तावेज थिक । नव पीढी में अपन भाषा, साहित्य आ मातृभूमि लेल अनुराग, सम्मान आ गौरवक भावक संगहि सार्थक प्रयत्न आ जरूरी संघर्ष करवाक माद्दा भरल रहय तखने एहेन विभूतिक ह्रदय जुडा सकत । 